Hans Jørgen Lysglimt Johansen

Hans Jørgen Lysglimt Johansen (født 13. september 1971 i Fredrikstad) er en norsk siviløkonom og politisk aktivist som er leder for partiet Alliansen - Alternativ for Norge.
Johansen ble kjent i norske massemedier som tilhenger av den republikanske kandidaten Donald Trump under den amerikanske presidentvalgkampen 2016. Senere har han fått oppmerksomhet for flere uttalelser som er blitt betegnet som rasistiske, deriblant holocaustbenektelse. I tillegg har Johansen gitt uttrykk for holdninger som er knyttet til nynazistisk tankegods, blant annet ved å lovprise manifestet til Anders Behring Breivik, apartheidlovene i Sør-Afrika, dolkestøtlegenden og ideen om «den ariske rase».


== Bakgrunn ==
Johansen har økonomisk utdannelse fra Lunds universitet i Sverige der han studerte fra 1990 til 1996. Deretter arbeidet han i gruveindustrien på Filippinene frem til 1997. Fra 2000 til 2003 var Lysglimt Johansen leder for FRIdemokratene, en partipolitisk uavhengig, liberalistisk organisasjon som ble dannet etter Bolkesjø-prosessen i Fremskrittspartiet i 1994.


== Politisk arbeid ==
I november 2016 etablerte Johansen Alliansen – Norge ut av EØS, et nasjonalkonservativt, høyreradikalt og populistisk parti som han omtales som partileder for. Partiet stilte lister i alle fylker ved stortingsvalget i 2017, men Johansen selv er eneste medlem.I februar 2021 ble partiet offisielt oppført i Partiregisteret under navnet «Alliansen – Alternativ for Norge» etter å ha samlet over 5000 underskrifter. Personer som samlet inn underskrifter, fikk utbetalt 30 til 45 kroner per underskrift som lønn for sin innsats. Siden partiet fikk over 3 000 stemmer ved 2017-valget, kunne det også motta en offentlig støtte på 1,2 millioner kroner. Av disse ble 200 000 øremerket for en ny stemmeinnsamling i forkant av neste valg.


=== Kontroversielle uttalelser ===
I desember 2018 fikk Johansen kritikk fra blant andre Jan Simonsen og Hege Storhaug for flere Twitter-meldinger der han benektet at holocaust fant sted, de tyske nazistenes masseutryddelse av jøder og andre etniske grupper under andre verdenskrig. Den 18. desember 2018 meldte Dagsavisen at Oslopolitiet skulle la hatkriminalitetsgruppa vurdere om meldingene var straffbare etter rasismeparagrafen (§ 185 i straffeloven av 2005).Partiet Alliansen er kritisert for å støtte nazister. Den nasjonalsosialistiske organisasjonen Den nordiske motstandsbevegelsen (DNM) har hyllet Johansen for å ha kommet med «en rekke sunne uttalelser i forhold til homolobbyen, masseinnvandring og jødisk makt». I et intervju med Dagbladet uttalte Johansen at det er sannsynlig at organisasjonenes medlemsmasser i noen grad overlapper og at han ikke hadde noe problem med det, men at han utover å oppleve Den nordiske motstandsbevegelsen som for sinte, ikke selv hadde noe forhold til dem. Imidlertid fortalte han i mai 2021 til Filter Nyheter at han hadde ført opp medlemmer av DNM og andre nynazister på partiets valgliste til Stortingsvalget samme år.På mobilappene Telegram og Discord har Johansen samlet yngre høyreekstreme ved hjelp av memer og rasistisk humor, delvis lånt fra den amerikanske alt-right-bevegelsen.


== Referanser ==


== Eksterne lenker ==
(no) Hevdar han hentar medlemmer frå Frp NRK.no